
Zoznam čakajúcich poistencov

Od 1.1.2024 je zdravotná poisťovňa podľa zákona 540/2021 Z.z. (zákon o kategorizácii ústavnej zdravotnej starostlivosti a o zmene a doplnení niektorých zákonov) povinná vytvoriť a viesť zoznam poistencov čakajúcich na poskytnutie plánovanej zdravotnej starostlivosti  (ďalej len „zoznam čakajúcich poistencov“). Tento zoznam vzniká na základe návrhu zaslaného prevádzkovateľom nemocnice alebo poskytovateľom jednodňovej zdravotnej starostlivosti. Zoznam je vedený pre tie výkony, pre ktoré bola vyhláškou 531/2023 Z.z. určená lehota časovej dostupnosti (maximálna čakacia lehota).

Tvorba zoznamu čakajúcich poistencov:
1. Poistenec podpíše návrh na poskytnutie plánovanej zdravotnej starostlivosti u poskytovateľa zdravotnej starostlivosti
2. Poskytovateľ zdravotnej starostlivosti odošle návrh na plánovanú zdravotnú starostlivosť zdravotnej poisťovni
3. Na základe návrhu zaradí zdravotná poisťovňa poistenca na zoznam čakajúcich poistencov.

Zdravotná poisťovňa následne zasiela zoznam čakajúcich poistencov Národnému centru zdravotníckych informácií (NCZI), ktoré spravuje a vedie súhrnný zoznam čakajúcich poistencov. Na stránke NCZI (https://www.ecakacielistiny.npz.sk/) si viete overiť svoje poradie v zoznam čakajúcich poistencov a skontrolovať súhrnné informácie ohľadom čakacích listín. 

O zaradení na zoznam čakajúcich poistencov informujeme každého  poistenca prostredníctvom jeho konta v našej online pobočke, SMS správou, prípadne e-mailom alebo listom.  V prípade otázok využite kontaktný formulár na našej web stránke (www.union.sk)
